《神木歌》
清代·潘曾绶

天外波涛地上起，蜀山之精老不死。午日仙人市上眠，光气亘虹烛天紫。

错疑骏骨埋土中，化成巨胫如防风。谁识燕京修筑日，丁搬甲运劳神功。

古来材大难为用，五百年来同一梦。狂花不肯惊世人，故山子规啼一春。

井络星精长照树，有时四面生云雾，风雨声中忽飞去。

作者简介：（1810—1883）江苏吴县人，初名曾鉴，字绂庭。潘曾莹弟。道光二十年举人，官内阁侍读，以父潘世恩年老，致仕。工诗文。有《陔兰书屋诗集》。